Pakej bantuan khas bukti keprihatinan Kerajaan S’wak
ADI SAFARMAN KABONG: Pakej Bantuan Khas Sarawakku Sayang jelas memperlihatkan
tahap keprihatinan yang tinggi terhadap nasib rakyat di negeri ini oleh
kepemimpinan Kerajaan Sarawak. Menurut Ahli Dewan Undangan Negeri
(ADUN) Kabong Mohd Chee Kadir berkata, kita wajar berterima kasih dengan
langkah yang diambil oleh Ketua Menteri itu. Pada Isnin, Datuk Patinggi Abang Johari Tun Openg mengumumkan pakej bantuan menyeluruh
kepada rakyat dan sektor perniagaan membabitkan peruntukan RM1.15 bilion. “Kita amat berterima kasih atas
peruntukan yang diberi termasuk kepada 430,000 penerima yang terdiri daripada
golongan kurang berkemampuan dan kumpulan B40,” katanya ketika dihubungi
pemberita semalam. Golongan yang layak kata Chee Kadir
akan menerima wang sebanyak RM250 selama enam bulan membabitkan kos RM640 juta. “Ramai yang menyifatkan langkah
yang diambil oleh Kerajaan Sarawak itu sebagai tepat dan mampu meringankan
beban kewangan golongan terbabit ketika mengharungi detik sukar ini selepas
perintah Kawalan Pergerakan dikuatkuasakan selama dua minggu hingga akhir bulan
ini. “Di bawah pakej yang mengemukakan
16 langkah proaktif itu, barisan hadapan termasuk doktor, jururawat, polis,
tentera, kakitangan imigresen, anggota RELA, penjaja, dan
peniaga diberi bantuan bagi meringankan beban kewangan dan menggerakkan
ekonomi,” ujar beliau. Chee Kadir berkata, Sarawak merupakan
antara negeri pertama di negara ini yang membuat keputusan awal bagi membantu
rakyatnya. Daripada tinjauan pelbagai media,
rata-rata rakyat Sarawak memberi pujian dan penghargaan kepada langkah yang
diambil oleh Abang Johari itu.  Ini terutamanya, bantuan kewangan RM250 selama enam bulan kepada golongan kurang
berkemampuan dan B4 serta golongan penjaja dan peniaga. 
See author's posts
